CELEX: 52019PC0088
Language: hu
Date: 2019-02-12
Title: Javaslat AZ EURÓPAI PARLAMENT ÉS A TANÁCS RENDELETE a vasútbiztonság és a vasúti összeköttetés egyes, Nagy-Britannia és Észak-Írország Egyesült Királyságának az Unióból történő kilépésével összefüggő vonatkozásairól

EURÓPAI BIZOTTSÁG
            Strasbourg, 2019.2.12.
            COM(2019) 88 final
            2019/0040(COD)
            Javaslat
            AZ EURÓPAI PARLAMENT ÉS A TANÁCS RENDELETE
            a vasútbiztonság és a vasúti összeköttetés egyes, Nagy-Britannia és Észak-Írország Egyesült Királyságának az Unióból történő kilépésével összefüggő vonatkozásairól
            (EGT-vonatkozású szöveg)
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  Az Egyesült Királyság 2017. március 29-én az Európai Unióról szóló szerződés 50. cikkének megfelelően bejelentette az Unióból való kilépésre vonatkozó szándékát. Ez azt jelenti, hogy amennyiben a kilépésről rendelkező megállapodást
                     1
                   nem erősítik meg, az Unió elsődleges és másodlagos joga 2019. március 30-tól (a továbbiakban: a kilépés napja) az Egyesült Királyságra nem alkalmazandó. Az Egyesült Királyság ezt követően harmadik országgá válik.
               
               
                  Az Egyesült Királyság megállapodás nélküli kilépése az Unióból hatással lesz az Európai Uniót és az Egyesült Királyságot összekötő, határokon átnyúló infrastruktúrák irányításával és üzemeltetésével foglalkozó infrastruktúra-működtetők számára a 2004/49/EK irányelv 11. cikke alapján kiadott biztonsági engedélyek érvényességére.
               
               
                  A Bizottság a „Felkészülés az Egyesült Királyságnak az Európai Unióból 2019. március 30-án való kilépésére: rendkívüli helyzetre szóló cselekvési terv”
                     2
                   című közleményében meghatározta a rendkívüli intézkedések alapjául szolgáló irányelveket, melyek többek között kimondják, hogy az említett intézkedések nem orvosolják az érdekelt felek felkészültségi intézkedéseinek hiányát vagy azok végrehajtásának késedelmét. Az említett közleményben a Bizottság felsorolta az általa szükségesnek tartott intézkedéseket, egyúttal emlékeztetve arra, hogy egy későbbi szakaszban további intézkedésekre is szükség lehet.
               
               
                  Az Európai Tanács (50. cikk) 2018. december 13-án megismételte arra vonatkozó felhívását, hogy minden szinten fokozni kell a munkát az Egyesült Királyság kilépésének következményeire való felkészülés érdekében, és ennek során figyelembe kell venni minden lehetséges kimenetelt.
               
               
                  A Bizottság 2018-ban az Európai Unió Tanácsa által szervezett szemináriumok keretében megvitatta a tagállamokkal a kilépés lehetséges következményeit. Emellett egy, az összes tagállamot érintő látogatássorozat keretén belül a kilépés hatásai és a felkészültségi intézkedések is alapos vita tárgyát képezték.
               
               
                  A vasúti közlekedés területén az érdekelt felek a legtöbb esetben különböző intézkedések révén orvosolhatják az Egyesült Királyság Európai Unióból való kilépésének a bizonyítványokra, tanúsítványokra és engedélyekre gyakorolt hatását, például úgy, hogy a tagállamok egyikében telephelyet létesítenek, majd az adott tagállamban beszerzik a megfelelő bizonyítványokat, tanúsítványokat és engedélyeket.
               
            
            
               A közvetlenül a határokon átnyúló vasúti műveletekkel kapcsolatban felmerülő problémák kezeléséhez, az említett műveletek kilépést követő folytonosságának biztosításához és ezáltal az Unióban fellépő zavarok enyhítése érdekében azonban az érintett uniós tagállamok és az Egyesült Királyság közötti megállapodások megtárgyalása és aláírása szükséges. Az ilyen kétoldalú megállapodások megkötése csak azt követően válik lehetségessé, hogy az Egyesült Királyság harmadik országgá vált.
            
            
               Különösen a Csatorna-alagúttal kapcsolatos Canterburyi Szerződés keretében felállított kétnemzetiségű biztonsági hatóság helyzetét kell az Egyesült Királyság új – harmadik ország – státuszának figyelembe vételével rendezni.
            
            
               Ezért indokolt, hogy a Bizottság a vonatkozó uniós jogszabályokkal összhangban olyan intézkedéseket javasoljon, amelyek biztosítják az engedélyek folyamatos érvényességét a vasúti infrastruktúra bizonyos részei tekintetében.
            
            
               
                  A meghosszabbított érvényességi időt az Egyesült Királyság és az érintett tagállamok számára elengedhetetlen megállapodások megkötéséhez feltétlenül szükséges időtartamra kell korlátozni.
               
            
            
               Ez kizárólag az Európai Uniót és az Egyesült Királyságot összekötő, határokon átnyúló infrastruktúrák irányításával és üzemeltetésével foglalkozó infrastruktúra-működtetők számára a 2004/49/EK irányelv 11. cikke alapján kiadott biztonsági engedélyre vonatkozik.
            
            
               
                  A javasolt rendelkezések célja, hogy a vonatkozó uniós jogi követelményekkel összhangban biztosítsák a folyamatosságot kizárólag a határokon átnyúló műveletek és szolgáltatások tekintetében. Az említett műveletek megszakadása jelentős társadalmi és gazdasági problémákat vonna maga után. A javaslat – azáltal, hogy biztosítja az érintett szervezetek uniós jognak való megfelelését – egyúttal a fogyasztók és a polgárok védelmét is szolgálja.
               
               
                  Az e javaslatban szereplő intézkedések feltétele, hogy az Egyesült Királyság területén a határokon átnyúló vasúti összeköttetést biztosító infrastruktúrára az uniós követelményekkel azonos biztonsági normák vonatkozzanak.
               
               
                  A jelentős zavarok azonban csak akkor kerülhetők el, ha a vasúttársaságok és a nemzeti hatóságok kellő gyorsasággal megtesznek minden szükséges intézkedést annak érdekében, hogy a piacra jutási engedélyek, a vasúti járművezetői engedélyeket, valamint az uniós területeken való műveletekhez szükséges minden egyéb tanúsítványt és engedélyt már 2019. március 30. előtt kellő időben kiadják.
               
            
            
               •Összhang a szabályozási terület jelenlegi rendelkezéseivel
            
            
               
                  E javaslat célja, hogy lex specialisként szabályozza annak bizonyos következményeit, hogy a 2004/49/EK irányelv a továbbiakban nem lesz alkalmazandó az Egyesült Királyságra. A javasolt feltételek szigorúan olyan mértékűre korlátozódnak, ami a határokon átnyúló műveletek során felmerülő zavarok elkerüléséhez szükséges. Ezenkívül csupán korlátozott ideig lesznek alkalmazandók. Az említett jogi aktusok általános rendelkezéseit egyebekben továbbra is alkalmazni kell. E javaslat tehát teljes mértékben összhangban van a fennálló jogszabályokkal.
               
            
         
         
            
               •Összhang az Unió egyéb szakpolitikáival
            
            
               
                  A javaslat a vasútbiztonságra és a vasúti összeköttetésre vonatkozik, és különösen azon helyzet szabályozása érdekében egészíti ki a 2004/49/EK irányelvet, amelyben az Egyesült Királyság kilépésről rendelkező megállapodás nélkül lép ki az Unióból.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A jogalap az Európai Unió működéséről szóló szerződés (EUMSZ) 91. cikkének (1) bekezdése.
               
            
            
               •Szubszidiaritás (nem kizárólagos hatáskör esetén)
            
            
               
                  Mivel a javaslat a hatályos uniós jogszabályokat egészíti ki olyan rendelkezésekkel, amelyek lehetővé teszik az említett jogszabályoknak az Egyesült Királyság Unióból való kilépését követő szabályszerű alkalmazását, célkitűzése kizárólag uniós szintű jogi aktus révén érhető el.
               
            
            
               •Arányosság
            
            
               
                  A javasolt rendelet arányosnak tekinthető, mivel – egy korlátozott és a szükséges mértékre szorítkozó, az Egyesült Királyságot érintő, határokon átnyúló vasúti szolgáltatások folyamatossága iránti igényt kielégítő jogi módosítás bevezetésével – lehetővé teszi a zavarok megelőzését. A javaslat nem lépi túl az e cél eléréséhez szükséges mértéket, és nem rendelkezik sem szélesebb körű módosításokról, sem állandó intézkedésekről.
               
            
            
               •A jogi aktus típusának megválasztása
            
            
               
                  Ez a javaslat korlátozott számú rendelkezést állapít meg egy rendkívül konkrét, egyszeri helyzet szabályozása érdekében. Ezért a 2004/49/EK irányelv és a 2019. június 16-i hatállyal a helyébe lépő (EU) 2016/798 irányelv módosítása nem helyénvaló. Az érintett engedélyekre vonatkozó rendelkezések a 2004/49/EK irányelv hatálya alá tartoznak. Ezt figyelembe véve az európai parlamenti és tanácsi rendelet tűnik a jogi aktusok egyetlen erre a célra alkalmas típusának.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Az e javaslat kidolgozását szükségessé tevő esemény kivételes és egyszeri jellege miatt tárgytalan.
               
            
            
               •Az érdekelt felekkel folytatott konzultációk
            
            
               
                  Az Egyesült Királyságnak az Unióból történő kilépésével kapcsolatos tárgyalások sajátos körülményei és a helyzet folyamatos változása erősen korlátozta a javaslattal kapcsolatos nyilvános konzultációk lehetőségét. Ugyanakkor számos, a vasúti közlekedésben érdekelt fél, valamint tagállami képviselő számolt be az Egyesült Királyság EU-ból való kilépéséből eredő kihívásokról, és vetett fel lehetséges megoldásokat.
               
            
            
               •Szakértői vélemények beszerzése és felhasználása
            
            
               
                  Ezek az információk belső jogi és műszaki elemzésnek lettek alávetve annak biztosítása érdekében, hogy a javasolt intézkedés elérje a kívánt célt, ugyanakkor a feltétlenül szükséges mértékre korlátozódjon.
               
            
            
               •Hatásvizsgálat
            
            
               
                  A helyzet kivételes jellege és az Egyesült Királyság státuszának megváltozásával érintett időszakhoz kapcsolódó korlátozott igények miatt nincs szükség hatásvizsgálatra. Nincsenek a javasolttól lényegesen eltérő szakpolitikai alternatívák.
               
            
         
         
            
               •Alapjogok
            
            
               
                  A javaslat nincs hatással az alapjogok alkalmazására vagy védelmére.
               
            
            
               4.KÖLTSÉGVETÉSI VONZATOK
            
            
               
                  Tárgytalan.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  A javasolt intézkedés rövid távú jellege miatt tárgytalan.
               
            
            
               2019/0040 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               a vasútbiztonság és a vasúti összeköttetés egyes, Nagy-Britannia és Észak-Írország Egyesült Királyságának az Unióból történő kilépésével összefüggő vonatkozásairól
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 91. cikke (1) bekezdésére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  3
               ,
            
            
               tekintettel a Régiók Bizottságának véleményére
                  4
               ,
            
            
               rendes jogalkotási eljárás keretében,
            
            
               mivel:
            
         
         
            
               (1)2017. március 29-én az Egyesült Királyság az Európai Unióról szóló szerződés 50. cikke alapján értesítette az Európai Tanácsot az Unióból való kilépésre irányuló szándékáról. A kilépési megállapodás hatálybalépésének időpontjától, illetve ennek hiányában a kilépés bejelentésétől számított két év elteltével, vagyis 2019. március 30-tól a Szerződések az Egyesült Királyság tekintetében hatályukat vesztik, kivéve, ha az Európai Tanács az Egyesült Királysággal egyetértésben a fenti időszak meghosszabbításáról egyhangúlag határoz.
            
            
               (2)A vasúti közlekedés területén az Egyesült Királyság Európai Unióból való kilépésének a bizonyítványokra, tanúsítványokra és engedélyekre gyakorolt hatását az üzemeltetők olyan, különböző intézkedések révén orvosolhatják, például úgy, hogy a tagállamok egyikében telephelyet létesítenek, majd az adott tagállamban beszerzik a megfelelő engedélyeket és tanúsítványokat.
            
            
               (3)Az uniós biztonsági szabályoknak a Csatorna-alagútra való alkalmazása jelenleg a Canterburyi Szerződés keretében létrehozott kétnemzetiségű biztonsági hatóság feladata. Figyelembe véve, hogy az Egyesült Királyság státuszát tekintve harmadik országgá válik, az említett szerződés által létrehozott rendszert ennek megfelelően ki kell igazítani.
            
            
               (4)Az e javaslatban szereplő intézkedések feltétele, hogy az Egyesült Királysággal a határokon átnyúló vasúti összeköttetést biztosító infrastruktúrára az uniós követelményekkel azonos biztonsági normák és eljárások vonatkozzanak.
            
            
               (5)Annak érdekében, hogy az érintett feleknek lehetőségük legyen megkötni a szükséges megállapodásokat és meghozni a zavarok elkerüléséhez szükséges egyéb intézkedéseket, tekintettel arra, hogy az Egyesült Királyság harmadik országgá válik, egyes engedélyek érvényességét meg kell hosszabbítani.
            
            
               (6)Az engedélyek érvényessége e meghosszabbításának időtartamát arra az időre kell korlátozni, amely feltétlenül szükséges ahhoz, hogy az érintett tagállamok az uniós jog alkalmazandó rendelkezéseivel összhangban megtegyék a szükséges lépéseket.
            
            
               (7)Annak érdekében, hogy elkerülhető legyen az Egyesült Királyság viszonylatában nyújtott, határokon átnyúló vasúti szolgáltatások jelentős zavara, alapvető fontosságú az is, hogy a vasúttársaságok és a nemzeti hatóságok haladéktalanul meghozzák a szükséges intézkedéseket annak biztosítására, hogy a piacra jutási engedélyeket, a vasúti járművezetői engedélyeket, valamint az Unió területén való működéshez szükséges bizonyítványokat, tanúsítványokat és engedélyeket kellő időben kiadják 2019. március 29. előtt.
            
            
               (8)Annak érdekében, hogy e rendelet végrehajtásához biztosítottak legyenek az egységes feltételek, a Bizottságra végrehajtási hatásköröket kell ruházni, hogy visszavonja az engedélyek jogosultjaira háramló előnyöket, amennyiben nem biztosított, hogy valamely érintett infrastruktúrára az uniós követelményekkel egyenértékű biztonsági előírásokat alkalmaznak. Ezeket a végrehajtási hatásköröket a 182/2011/EU európai parlamenti és tanácsi rendeletnek
                  5
                megfelelően kell gyakorolni. A szóban forgó intézkedések elfogadására – tekintettel azok vasúti biztonságra gyakorolt lehetséges hatására – a vizsgálóbizottsági eljárást kell alkalmazni. Tekintettel az ügy sürgősségére, a Bizottságnak azonnal alkalmazandó végrehajtási jogi aktusokat kell elfogadnia.
            
            
               (9)Tekintettel az Egyesült Királyság Európai Unióból való kilépésének körülményeiből fakadó sürgető helyzetre, indokolt kivételt biztosítani a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében említett nyolchetes időszak alól.
            
            
               (10)E rendelet rendelkezéseit sürgősen hatályba kell léptetni, és azokat az azt az időpontot követő naptól kell alkalmazni, amikortól a Szerződések már nem alkalmazandók az Egyesült Királyságra, illetve az Egyesült Királyság területén, kivéve, ha addig az időpontig hatályba lép az Egyesült Királysággal kötött, kilépésről rendelkező megállapodás,
            
            
            
               ELFOGADTA EZT A RENDELETET:
            
            
               1. cikk
            
            
               Tárgy és hatály
            
            
               (1)Ez a rendelet Nagy-Britannia és Észak-Írország Egyesült Királyságának (a továbbiakban: Egyesült Királyság) az Európai Unióból való kilépésére tekintettel különös rendelkezéseket állapít meg bizonyos, a 2004/49/EK európai parlamenti és tanácsi irányelv
                  6
                alapján kiállított biztonsági engedélyek vonatkozásában.
            
            
               (2)Ezt a rendeletet a 2004/49/EK irányelv 11. cikke alapján az infrastruktúra működtetői számára az Uniót és az Egyesült Királyságot összekötő, határokon átnyúló infrastruktúra irányítására és üzemeltetésére kiállított, az e rendelet alkalmazásának kezdőnapját megelőző napon érvényes biztonsági engedélyekre kell alkalmazni.
            
            
               2. cikk
            
            
               Fogalommeghatározások
            
            
               E rendelet alkalmazásában a 2004/49/EK irányelv és az említett irányelv alapján elfogadott végrehajtási jogi aktusok megfelelő fogalommeghatározásai érvényesek. Az (EU) 2016/798 európai parlamenti és tanácsi irányelv
                  7
               , valamint az említett irányelv alapján elfogadott, felhatalmazáson alapuló és végrehajtási jogi aktusok vonatkozó meghatározásait attól a naptól kell alkalmazni, amelyen az említett irányelv az 1. cikk (2) bekezdésében említett engedélyekre alkalmazandóvá válik.
            
            
               3. cikk
            
         
         
            
               A biztonsági engedélyek érvényessége
            
            
               Az 1. cikk (2) bekezdésében említett engedélyek az e rendelet alkalmazásának kezdőnapjától számított 3 hónapig érvényesek maradnak.
            
            
               4. cikk
            
            
               Az engedélyekkel kapcsolatos szabályok és kötelezettségek
            
            
               (1)Az e rendelet 1. cikke (2) bekezdésének hatálya alá tartozó engedélyekre – attól a naptól kezdve, hogy az említett engedélyekre alkalmazandóvá válik – az azokra a 2004/49/EK irányelv és az (EU) 2016/798 irányelv, valamint az ezen irányelvek alapján elfogadott végrehajtási és felhatalmazáson alapuló jogi aktusok szerint alkalmazandó szabályok vonatkoznak.
            
            
               (2)Az 1. cikk (2) bekezdésében említett engedélyek jogosultjai és adott esetben az engedélyeket kiállító hatóság, amennyiben ez eltér attól a nemzeti biztonsági hatóságtól, amelynek területén az infrastruktúra az Unióban található, együttműködnek a szóban forgó nemzeti biztonsági hatósággal, és minden lényeges információt és dokumentumot a rendelkezésére bocsátanak.
            
            
               (3)Amennyiben az információkat vagy dokumentumokat nem nyújtják be a (2) bekezdésben említett nemzeti biztonsági hatóság kérésében meghatározott határidőn belül, a Bizottság – a nemzeti biztonsági hatóság értesítését követően – a 7. cikk (2) bekezdésének megfelelően elfogadott végrehajtási jogi aktusok révén visszavonhatja a jogosultra a 3. cikk alapján háramló előnyt.
            
            
               (4)Az e rendelet 1. cikkének (2) bekezdésében említett engedélyek jogosultjai haladéktalanul tájékoztatják a Bizottságot és az Európai Unió Vasúti Ügynökségét más illetékes biztonsági hatóságok olyan intézkedéseiről, amelyek ellentétesek lehetnek az e rendelet, a 2004/49/EK irányelv és az (EU) 2016/798 irányelv szerinti kötelezettségeikkel.
            
            
               (5)Az előnyöknek a 3. cikk szerinti visszavonása előtt a Bizottság kellő időben tájékoztatja a (2) bekezdésben említett nemzeti biztonsági hatóságot, az 1. cikk (2) bekezdésében említett engedélyeket kiállító hatóságot, az ilyen engedélyek jogosultjait, valamint az Egyesült Királyság nemzeti biztonsági hatóságát arról, hogy szándékában áll a szóban forgó visszavonással kapcsolatban eljárni, és lehetőséget biztosít számukra álláspontjuk ismertetésére.
            
            
               5. cikk
            
            
               Biztonsági előírások
            
            
               (1)A 4. cikk (2) bekezdésében említett nemzeti biztonsági hatóság figyelemmel kíséri az 1. cikk (2) bekezdésében említett, határokon átnyúló infrastruktúrára vonatkozó vasútbiztonsági előírásokat. A nemzeti biztonsági hatóság rendszeresen jelentést nyújt be a Bizottságnak és az Európai Unió Vasúti Ügynökségének e kérdésről, adott esetben a Bizottság (2) bekezdés szerinti intézkedésére vonatkozó ajánlás kíséretében.
            
            
               (2)Amennyiben a Bizottságnak megalapozott kétségei vannak afelől, hogy az e rendelet hatálya alá tartozó infrastruktúrának vagy ugyanazon infrastruktúra Egyesült Királyságban található részének működésére alkalmazott biztonsági előírások összhangban állnak az uniós jog vonatkozó rendelkezéseivel, a Bizottság a 7. cikk (2) bekezdésével összhangban elfogadott végrehajtási jogi aktusok révén indokolatlan késedelem nélkül visszavonja a jogosultra a 3. cikk alapján háramló előnyt.
            
            
               (3)Az (1) bekezdés alkalmazásában a nemzeti biztonsági hatóság észszerű határidőt megállapítva tájékoztatást kérhet az érintett illetékes hatóságoktól. Amennyiben a szóban forgó érintett illetékes hatóságok nem bocsátják rendelkezésre a nemzeti biztonsági hatóság által megállapított határidőn belül a kért információkat, vagy hiányos információkat szolgáltatnak, a Bizottság – a nemzeti biztonsági hatóság értesítését követően – a 7. cikk (2) bekezdésének megfelelően elfogadott végrehajtási jogi aktusok révén visszavonhatja a jogosultra a 3. cikk alapján háramló előnyt.
            
            
               (4)Az előnyöknek a 3. cikk szerinti visszavonása előtt a Bizottság kellő időben tájékoztatja a 4. cikk (2) bekezdésében említett nemzeti biztonsági hatóságot, az 1. cikk (2) bekezdésében említett engedélyeket kiállító hatóságot, az ilyen engedélyek jogosultjait, valamint az Egyesült Királyság nemzeti biztonsági hatóságát arról, hogy szándékában áll a szóban forgó visszavonással kapcsolatban eljárni, és lehetőséget biztosít számukra álláspontjuk ismertetésére.
            
            
               6. cikk
            
            
               Konzultáció és együttműködés
            
            
               (1)A tagállamok illetékes hatóságai e rendelet végrehajtásának biztosítása érdekében szükség szerint konzultálnak és együttműködnek az Egyesült Királyság illetékes hatóságaival.
            
            
               (2)A tagállamok kérésre, indokolatlan késedelem nélkül a Bizottság rendelkezésére bocsátják az (1) bekezdés értelmében megszerzett információkat vagy az e rendelet végrehajtása szempontjából lényeges egyéb információkat.
            
            
               7. cikk
            
         
         
            
               A bizottság
            
            
               (1)A Bizottságot az (EU) 2016/797 európai parlamenti és tanácsi irányelv
                  8
                51. cikkében említett bizottság segíti. Ez a bizottság a 182/2011/EU rendelet értelmében vett bizottságnak minősül.
            
            
               (2)Az e bekezdésre történő hivatkozáskor a 182/2011/EU rendelet 8. cikkét kell alkalmazni, összefüggésben annak 5. cikkével.
            
            
               8. cikk
            
            
               Hatálybalépés és alkalmazás
            
            
               (1)Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               (2)Ezt a rendeletet az azon dátumot követő naptól kell alkalmazni, amelytől fogva a Szerződések az Európai Unióról szóló szerződés 50. cikkének (3) bekezdése alapján többé nem alkalmazandók az Egyesült Királyságra és az Egyesült Királyságban.
            
            
               (3)Ez a rendelet nem alkalmazandó, ha az Egyesült Királysággal az Európai Unióról szóló szerződés 50. cikke (2) bekezdésének megfelelően megkötött, kilépésről rendelkező megállapodás a (2) bekezdésben említett időpontig hatályba lép.
            
            
               (4)Ez a rendelet az alkalmazásának (2) bekezdés szerinti kezdőnapját követő három hónap elteltével hatályát veszti.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Strasbourgban, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        
                  https://ec.europa.eu/commission/sites/beta-political/files/draft_withdrawal_agreement_0.pdf
                  .
               
               
                  
                     (2)
                  
                        COM(2018) 880 final, 2018. november 13.
               
               
                  
                     (3)
                  
                        HL C […], […], […]. o.
               
               
                  
                     (4)
                  
                        HL C […], […], […]. o.
               
               
                  
                     (5)
                  
                        Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).
               
               
                  
                     (6)
                  
                        Az Európai Parlament és a Tanács 2004/49/EK irányelve (2004. április 29.) a közösségi vasutak biztonságáról, valamint a vasúttársaságok engedélyezéséről szóló 95/18/EK tanácsi irányelv és a vasúti infrastruktúrakapacitás elosztásáról, továbbá a vasúti infrastruktúra használati díjának felszámításáról és a biztonsági tanúsítványról szóló 2001/14/EK irányelv módosításáról (HL L 164., 2004.4.30., 44. o.).
               
               
                  
                     (7)
                  
                        Az Európai Parlament és a Tanács (EU) 2016/798 irányelve (2016. május 11.) a vasútbiztonságról (átdolgozás), (HL L 138., 2016.5.26., 102. o.).
               
               
                  
                     (8)
                  
                        Az Európai Parlament és a Tanács (EU) 2016/797 irányelve (2016. május 11.) a vasúti rendszer Európai Unión belüli kölcsönös átjárhatóságáról (HL L 138., 2016.5.26., 44. o.).